Bokke wen en Morné doen dit wéér! | Maroela Media
Die Springbokke vier hul reeksoorwinning. Foto: Rodger Bosch/AFP.
Aandag alle troebadoers en digters: Trek solank jul skryfblokke of iPads nader en begin aan woorde dink wat met 'Morné Steyn' rym…
Dalk is 'Leeu-pyn' iets gepas om mee weg te spring.
Want as daar nou ooit vir jou 'n Springbok-rugbyspeler was oor wie daar liedjies en gedigte geskryf kan word, dan is dit ongetwyfeld die immergroen Steyn.
Waarom, vra jy?
Die antwoord is eintlik doodeenvoudig: Vir die tweede agtereenvolgende Leeus-toer het die (nou 37-jarige) losskakel die Britte se harte gebreek. Eers was dit dáárdie skop van 2009 en nou, 12 jaar later, het 'n suksesvolle strafskop in die 79ste minuut die wedstryd én reeks vir die Springbokke beklink.
Jasper Wiese bemeester 'n hoë bal. Foto: GB Jordaan.
Die Steyn-skop ('n mens moet seker patentreg op dié naam bekom) het beteken dat die Suid-Afrikaners die derde en beslissende toets in Kaapstad met 19-16 gewen het om 'n reeksoorwinning van 2-1 te verseker.
Rugby is egter 'n spansport en sekere woorde word gereeld gebruik om die spelers van 'n betrokke span te beskryf.
Karakter is só 'n woord; en die Bokke het emmersvol daarvan gehad. Daar was vooraf gevrees dat die Leeus met die reeks gaan weghardloop – die Wêreldkampioenspan het dan twee jaar terug laas 'n internasionale rugbywedstryd gespeel, terwyl hul voorbereidingswedstryde teen 'n moedige Georgië ook deur Covid-19 in die wiele gery is.
Franco Mostert in aksie. Foto: GB Jordaan.
Daarteenoor het die Leeus-spelers internasionale blootstelling gehad, terwyl hulle die stomme Suid-Afrikaanse provinsiale spanne in die aanloop tot die toetsreeks vermorsel het. Goeiste, die besoekers het dan selfs die eerste toets gewen…
Maar die Bokke het hulself reggeruk en die belangrikste wedstryd van die reeks gewen: Die beslissende een.
Ja, Morné Steyn en Cheslin Kolbe (vir vanaand se gebruiklike zoep-zap-en-zirts-hom-drie) se name gaan seker rondom die braaivleisvure genoem word, maar elke Bok-speler kan hierdie reekssege geniet.
Damian de Allende het in sy 50ste toets vir die Springbokke gespeel. Foto: GB Jordaan.
Van Steven Kitshoff, Trevor Nyakane en Siya Kolisi, tot Eben Etzebeth, Handré Pollard en Damian de Allende. Om nie eens van Jacques Nienaber en Rassie Erasmus te praat nie.
Suid-Afrika het só 'n vertoning nodig gehad. Want iewers, daar tussen die gevoel van trots en opwinding versteek, sorg sport vir nog iets belangrik: Hoop.
Springbokke: Drie: Cheslin Kolbe. Doelskop: Handré Pollard. Strafskoppe: Pollard (2) en Morné Steyn (2).
Britse en Ierse Leeus: Drie: Ken Owens. Doelskop: Finn Russell. Strafskoppe: Finn Russell (3).
Besoek Maroela Media gerus môreoggend vir GB Jordaan se fotoreeks.
???? A second penalty goal by Steyn makes it 19-16 to the Boks with just over a minute to go in the match.#CastleLionsSeries #StrongerTogether #StrongerForever #RSAvBIL #SAvBIL pic.twitter.com/3QVXoCSLbk
Gedigte onnodig. Woorde oorbodig. Binne bruin, wit en swart klop 'n Springbokhart. Dis al.
Mooi Morras, geluk Bokke, ook maar net net
The more things change, the morné steyn the same. (geleen)
Does ref rhyme with Steyn? Seeing as the ref was the key player for the Boks.
'n Betroubare skopper is altyd goud werd in so 'n situasie. Een ding wat mens van Morne kan se, is dat hy BMT het.